<classify> KATIKA kutekeleza agizo la Rais John Magufuli, Shirika la Hifadhi za Taifa Tanapa limechimba mabwawa matatu ambayo yatajazwa maji ili viboko wanaoishi katika bwawa la Milala lililopo jirani na makazi ya watu waweze kuhamishiwa na kuishi humo.Mabwawa hayo ambayo kila moja limegharimu zaidi ya Sh milioni 104 yamechimbwa ndani ya Hifadhi ya Taifa ya Katavi iliyopo wilaya ya Mpanda, mkoani Katavi jirani na mkondo wa Mto Katuma.Bwawa la Milala ambalo liko jirani na makazi ya binadamu ni chanzo kikubwa na muhimu cha maji kwa wakazi wa Manispaa ya Mpanda. Hayo yalisemwa na Mwenyekiti wa Bodi ya Wakurugenzi wa Mamlaka ya Usimamizi wa Wanyamapori Tanzania Tawa, Hamisi Semfuko, wakati akifunga mafunzo ya Jeshi Usu la kulinda wanyamapori kwa wahitimu kwenye kituo cha mafunzo Mlele mkoani Katavi juzi.Baadhi ya wahitimu hao wanatoka katika taasisi za uhifadhi zilizoko chini ya Wizara ya Maliasili na Utalii, ambapo 148 wanatoka Tawa, 374 Tanapa, saba Mamlaka ya Eneo la Hifadhi la Ngorongoro NCAA, wanne Chuo cha Wanyamapori Mweka na mmoja kutoka Wizara ya Maliasili na Utalii na Tawala za Mikoa na Serikali za Mitaa.Idadi hiyo wahitimu pia inajumuisha naibu kamishna wa uhifadhi mmoja, makamishna wasaidizi waandamizi sita kutoka NCAA, maofisa wa kati watano na askari wahifadhi 523 wakiwamo wahifadhi na wasio wahifadhi. Oktoba mwaka huu, Rais Magufuli alipokuwa katika ziara ya kikazi mkoani Katavi, aliiagiza Tanapa kuwapelekea maji viboko walioko ndani ya Hifadhi ya Taifa ya Katavi kutokana na kukaukiwa hivyo kuishi kwa mateso na kukataza wasiuawe.Aidha, Rais Magufuli aliiagiza Tanapa kuchimba bwawa ndani ya hifadhi hiyo na kujaza maji kwa ajili ya viboko hao. Alitoa maagizo hayo Oktoba, mwaka huu wilayani Mpanda baada ya kuweka jiwe la msingi la mradi wa kuunganisha mkoa wa Katavi na umeme wa gridi ya taifa. Agosti, mwaka huu, Waziri wa Maliasili na Utalii, Dk Hamisi Kigwangalla, alisema serikali ina mpango wa kuuza asilimia 10 ya viboko na mamba wanaoishi katika mabwawa jirani na makazi ya binadamu.Alisema hatua hiyo itasaidia kupunguza changamoto zilizopo kati ya binadamu na wanyamapori hao wanaoishi katika mabwawa yaliyopo jirani na makazi ya watu. Aliitaja miji ya Mpanda Katavi, Babati Manyara na Mafia Pwani kama maeneo ambayo baadhi ya wakazi wake ama wamepoteza maisha au kusababishiwa ulemavu wa maisha baada ya kushambuliwa na wanyama hao.  <topic>: kitaifa 